DA Den Europæiske Unions Tidende CE 88/454

(2004/C 88 E/0465)

SKRIFTLIG FORESPØRGSEL E-3181/03

af Antonio Tajani (PPE-DE) til Kommissionen

(27. oktober 2003)

Om: Udsending af EU-observatører til folkeafstemning om Chávez-regeringen

For hver dag forværres den politiske, finansielle og institutionelle krise i Venezuela. Siden Hugo Chávez blev valgt til landets præsident i 1998 har en række begivenheder forårsaget dyb splittelse i den venezuelanske befolkning.

Chávez, der med sin hårdtslående populisme erklærer at stå i spidsen for en fantastisk »bolivarsk« revolution, er årsag til det ene valg efter det andet, som ikke har ført andet end gadekampe, måneders strejke og dræbte og sårede personer med sig. Ikke en gang den tidligere amerikanske præsident Carter og formanden for Organisationen af Amerikanske Stater Gavirias mæglingsforsøg har formået at lægge en dæmper på situationen. Chávez har knyttet tætte bånd til Fidel Castro og giver udtryk for at ville indføre samme politiske og sociale systemer i Venezuela. Tidligere har han tilmed aflagt diktatoren Saddam Hussein et besøg. Der er voldsom kritik af Chávez' forbindelser til den morderiske narko-kommunistiske colombianske guerilla-bevægelse FARC. På et af sine sidste møder har Socialistisk Internationale fordømt og taget afstand fra præsident Hugo Chávez' metoder og politiske linie. På denne baggrund er der opstået en bred opposition bestående af fagforeninger, virksomhedsejere, traditionelle politiske partier og nyhedsmedier. Alle disse kræfter, der har den katolske kirkes uforbeholdne støtte, er samlet i den såkaldte Demokratiske Koordinering. Denne sammenslutning har efter et mislykket forsøg i august anmodet det nationale valgråd om at iværksatte en underskriftsindsamling for inden tre måneder at få gennemført en folkeafstemning. Den venezuelanske forfatning giver mulighed for på anmodning af 20 % af vælgerne at udskrive tilbagekaldelsesvalg, når halvdelsen af embedsperioden er gået.

Hvilke initiativer vil Kommissionen tage for at sikre venezuelanernes demokratiske rettigheder? Hvad vil Kommissionen gøre for at berolige og beskytte de stærke italienske, spanske og portugisiske samfund?

Vil formand Prodi gribe direkte ind over for Chávez og arbejde for, at repræsentanter for Kommissionen aflægger besøg for at undersøge, om og hvordan samarbejdsmidlerne fra EU anvendes?

Vil Kommissionen støtte udsendelsen af EU-observatører, der skal undersøge, om underskriftsindsamlingen om folkeafstemningen forløber regelmæssigt, og om folkeafstemningen overholder de demokratiske spilleregler?

Svar afgivet på Kommissionens vegne af Christopher Patten

(11. december 2003)

Kommissionen følger nøje med i den politiske situation i Venezuela. EU har fuldt ud støttet organisationen af amerikanske stater (OAS) i forening med De Forenede Nationers Udviklingsprogram (UNDP) og Carter-centret i trepartsarbejdsgruppen, samt Vennegruppen (Group of Friends) i deres bestræbelser på at fremme en national dialog. EU har i flere erklæringer understreget behovet for en fredelig og demokratisk løsning på basis af forfatningen og folkevalg. Kommissionen har endvidere tilbudt finansiel og faglig bistand til gennemførelsen af den aftale, der blev indgået mellem regeringen og oppositionen den 29. maj 2003. Kommissionen har med henblik herpå undertegnet et projekt med det formål at støtte organisationen af amerikanske stater i arbejdet på at gennemføre aftalen; heri indgår støtte til en løsning baseret på folkevalg, undersøgelse af begivenhederne i april 2002 og afvæbning af den civile befolkning. Budgettet hertil er på 600 000 EUR. Kommissionen samarbejder med OAS om en hurtig gennemførelse af projektet.

Kommissionen følger også nøje med i, hvordan forholdene udvikler sig med hensyn til eventuel afholdelse af folkeafstemning eller valg, og den er indstillet på at overveje, om der kan ydes støtte — og herunder eventuel udsendelse af valgobservatører — hvis de venezuelanske myndigheder skulle ønske noget sådant. Spørgsmålet om hvorvidt EU udsender valgobservatører, afgøres af resultatet af en sonderende undersøgelse af, om forholdene på stedet taler for noget sådant, og af behov, tidspunkt og økonomiske muligheder. Under alle omstændigheder kan der kun blive tale om folkeafstemning eller nyvalg, hvis der indsamles det antal underskrifter, der kræves i henhold til Venezuelas regering. For så vidt angår underskriftsindsamlingen om gennemførelse af en folkeafstemning om afsættelse af præsident Chavez, har det nationale valgråd (CNE) indbudt OAS, UNDP og Carter-centret som observatører, men ikke EU.

Der er ikke på EU-niveau truffet specifikke foranstaltninger til beskyttelse af EU-borgere i Venezuela. Det er normalt hjemstaten, som varetager beskyttelses- og støtteopgaver.

Med hensyn til det bilaterale udviklingssamarbejde er det Kommissionens delegation i Caracas, som varetager projektovervågningen. Bruxelles-baserede repræsentanter for Kommissionen aflægger regelmæssigt besøg i Venezuela, og de har ikke haft vanskeligheder ved at få adgang til Kommissionens projekter. Hverken disse repræsentanter eller Kommissionens delegation i Caracas har kendskab til, at samarbejds-midlerne skulle være blevet brugt på upassende vis.